Jann Sjursen (KRF), 2002-03-18:
Jeg vil gerne takke for debatten, takke regeringen og de to ministre for deres besvarelser og efterfølgende kommentarer og opsummering og selvfølgelig også takke mine kolleger, de forskellige partiers ordførere.
Jeg synes, vi har haft en udmærket debat, som har sat fokus på en række nøgleområder inden for det, vi kunne kalde en helhedsorienteret indsats.
Forebyggelse af personfarlig kriminalitet, både kriminalpræventiv indsats og social forebyggelsesindsats, har været nævnt, og i den forbindelse synes jeg også, det har været vigtigt, at vi har fået begge ministres besvarelse af forespørgslen.
Jeg skal ikke gennemgå de mange enkeltindlæg, men dog sige, at jeg synes, det har været vigtigt, at mange ordførere har nævnt spørgsmålene om de kriminalitetstruede familier, den alkoholrelaterede vold, mægling, konfliktråd, forholdene for afsonere, efterværn og de sociale anbringelsessteder for at nævne nogle af de elementer, som jeg synes er vigtige, og som en række ordførere altså også har nævnt her i debatten.
Jeg har også hæftet mig ved, at begge ministre har taget positivt imod debatten og har givet tilsagn om, at nu skal vi se på, hvordan statistikken kan forbedres.
Det skal også klarlægges, hvem der er handlekommune, det synes jeg er vigtigt, og endelig skal der ses på, hvordan vi kan styrke efterværnene, som socialministeren satte streg under i sine noter. Regeringspartierne og Dansk Folkeparti har valgt at komme med deres eget forslag til vedtagelse, som tager udgangspunkt i de handleplaner, der er fremlagt, nemlig »Stop volden«, regeringens handleplan mod vold og ungdomskriminalitet, og regeringens handleplan for bekæmpelse af vold mod kvinder.
Det er på den baggrund,
Vi synes, at i særdeleshed handlingsplanen for bekæmpelse af vold mod kvinder er god; men når vi tager den anden handlingsplan »Stop volden«, synes vi faktisk ikke, den er specielt konkret.
Den får nævnt alle de ting, der skal gøres, og som der arbejdes med, og det er også fint nok.
Men derfor vil jeg også forvente forståelse fra regeringens og regeringspartiernes og Dansk Folkepartis side for, at vi er nogle, der synes, at de også skal udmøntes i konkrete initiativer på et tidspunkt.
Det kan godt være, at tidsfristen den 1. december er for stram, men jeg synes nu, det virker relativt sent, når man tænker på, hvilken hast regeringen i øvrigt har med sine initiativer.
Men nuvel, hvis det er for hurtigt, har jeg tidligere tilkendegivet: Lad os så sætte en anden tidsfrist, så de mange overvejelser, der gøres af regeringen selv og af de til regeringen knyttede råd og nævn, kan indgå og danne basis for en udvidet handlingsplan for forebyggelse af personfarlig kriminalitet.
Men jeg kan konstatere, at det vil regeringen ikke, fordi den er ganske godt tilfreds med det, der er fremme, og det er regeringer selvfølgelig som regel, når det kommer til stykket, så det er der ikke meget nyt i.
Der er ikke megen forandring, hvad det angår, med den nye regering, må man sige.
Men det paradoksale er jo, at vi her til sidst netop hørte socialministeren understrege spørgsmålet om efterværn, som jo er noget af det, der er nævnt i Kristeligt Folkpartis forslag til vedtagelse, og som jeg mildt og pænt sagt ikke synes der står ret meget om i »Stop volden«
f.eks.
Jeg vil også nævne hele den boligsociale indsats, som er nævnt i Kristeligt Folkepartis forslag til vedtagelse.
Det forstår jeg godt, og det vil jeg egentlig ikke klandre regeringen for, når man tænker på, hvor kort tid den har haft til at frembringe de pågældende handlingsplaner.
Men så meget desto mere synes jeg, det er ærgerligt, at regeringen ikke ønsker, at Folketinget skal komme videre i fællesskab på området, for det tror jeg faktisk vi har mulighed for, hvis regeringen vil være lidt fleksibel og tage til efterretning, at der somme tider godt kan komme nogle gode ting ud af, at Folketinget i enighed vedtager, at nu skal der nogle konkrete initiativer på bordet, efter at regeringen har fremlagt sine synspunkter i de forskellige handlingsplaner.
Jeg vil gerne her til sidst benytte lejligheden til at sige særlig tak til Socialdemokratiet, SF, Det Radikale Venstre og Enhedslisten for støtten til Kristeligt
Folkepartis forslag
Forslaget kom, efter at vi har set en række initiativer fra regeringen, ikke blot i form af handlingsplaner, men også og ikke mindst i form af lovforslaget om skærpede straffe for grov vold og personfarlig kriminalitet, som vi behandlede i torsdags.
Vi synes, der har været brug for at se tingene i en større sammenhæng og er derfor egentlig også glade for, at vi har fået denne forespørgsel så relativt hurtigt til behandling i Folketinget, selv om det var lige ved at komme bag på alt og alle.
Men netop det synes jeg i virkeligheden meget godt har afspejlet nødvendigheden af forespørgslen, når man tager i betragtning, at vi behandlede lovforslag nr. L 118 i torsdags.
Jeg vil godt slutte af med at takke alle implicerede for debatten i dag.